Index - Tech - Gps vevő rádióadókkal védik Kasmírban a vörös szarvasokat
Gps vevő rádióadókkal védik Kasmírban a vörös szarvasokat
MTI 2006.03.28. 09:58 A kasmíri természetvédelmi hatóságok korszerű műholdas technikával kívánják megvédeni a régió megritkult vörös szarvasait a kipusztulástól. A 80-as évek végén még 900 szarvas - a helyiek nyelvén: hangul - élt Kasmír indiai részén. Vadorzás és a polgárháború súlyosbodása következtében a számuk mára mintegy 150-re csökkent. A kasmíri természetvédő hatóság emberei gps vevővel felszerelt rádióadóval tervezik ellátni a kisebb csordákban élő szarvasok egy-egy vezérállatát. Így a korszerű technika segítségével pontosan nyomon tudják majd követni az állatok mozgását. Erre azért is szükség van, mert a szarvasok szokásos élőhelyeinek (magas hegyvidékek, sűrű erdők) egy része ember számára gyakorlatilag megközelíthetetlen.
A hangul-állomány megmentése érdekében a hatóságok azt is tervezik, hogy szarvasparkot és tenyészközpontot hoznak létre Pahalgam és Gulmard térségében. Egyúttal kampánnyal igyekeznek felhívni a helyi lakosság figyelmét a hangulnak mint Kasmír büszkeségének a jelentőségére, megóvásának a fontosságára.